………………. (sz.) napirend

**E L Ő T E R J E S Z T É S**

**A Képviselő-testület 2022. augusztus 30-i rendkívüli ülésére**

**Tárgy:** Döntés a 94/2022. (III.31.) képviselő-testületi határozat módosításáról

**Készítette:** …………………………….

Harján Dávid vezérigazgató

II. Kerületi Városfejlesztő Zrt. s.k.

**Egyeztetve:** ............................................

Annus Béláné

 igazgató

**Látta:** ...........................................

dr. Szalai Tibor

 jegyző

 …………………………...

 dr. Silye Tamás

 jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A Képviselő-testület 80/2022.(II.24.) határozatában úgy döntött, hogy a Budapest Főváros II. Kerületi Önkormányzat az Országos Mentőszolgálattal együttműködve a II. kerület, valamint a környező települések egészségügyi szolgáltatás színvonalának és a kórház előtti sürgősségi ellátás hatékonyságának növelése és annak érdekében, hogy biztosított legyen a gyors és szakszerű ellátás a II. kerületben – az Önkormányzat és az OMSZ által később egyeztetett helyszínen – Mentési Pontot hoz létre. A képviselő-testület felhatalmazta a Polgármestert, hogy az Országos Mentőszolgálattal a határozat mellékletét képező megállapodást – a szükséges technikai jellegű kiegészítéseket követően – aláírja. A fenti képviselő-testületi határozat alapján az Önkormányzat az OMSZ-szel 2022. június 27. napján megkötötte az együttműködési megállapodást.

A fenti hivatkozott képviselő-testületi határozat alapján kialakításra kerülő Mentési Pont helyszíneként az Önkormányzat által alapított gazdasági társaság, a II. Kerületi Városfejlesztő és Beruházás-szervező Zártkörűen Működő Részvénytársaság telephelyét és központi ügyintézés helyét képező, a Budapest II. kerület 15785/6 hrsz. alatt felvett, természetben 1025 Budapest, Felső Zöldmáli út 128-130. sz. alatti ingatlanon létesített irodaépület került kijelölésre, mivel az irodaépület kiválóan alkalmas a földrajzi elhelyezkedése, valamint az épület adottságai miatt a Mentési Pont kialakítására.

A Képviselő-testület a 94/2022.(III.31.) határozatában úgy döntött, hogy „*a Budapest Főváros II. Kerületi Önkormányzat 100%-os tulajdonában lévő II. Kerületi Városfejlesztő és Beruházás-szervező Zártközűen Működő Részvénytársaságot (székhelye: 1024 Budapest, Keleti Károly u. 15/A, Cg. 01-10-046405, képviseli: Harján Dávid vezérigazgató) megbízza a Mentési Pont műszaki kialakításával és a Mentési Pont célját szolgáló helyiségcsoport üzemeltetésével kapcsolatos feladatok ellátásával és a jelen határozat mellékletét képező megállapodást elfogadja.”* A II. Kerületi Városfejlesztő Zrt. és az Önkormányzat közötti megállapodás, az OMSZ-szel folytatott egyeztetések elhúzódására tekintettel, még nem került aláírásra.

A Mentési Pont az OMSZ részére 2022 szeptemberében kerül átadásra, a Mentési Pont kialakításához szükséges feladatok az Önkormányzat és a II. Kerületi Városfejlesztő Zrt. között megosztásra kerülnek. Az átalakítási-felújítási munkálatokat a 94/2022.(III.31.) képviselő-testületi határozattal elfogadott megállapodástól eltérően az Önkormányzat saját szervezésben és költségére látja el, a Mentési Pont kialakításával felmerülő koordinációs és eszközbeszerzési, valamint a helyiségcsoport üzemeltetésével kapcsolatos feladatokkal pedig – az irodaépületet jelenleg is üzemeltető – továbbra is II. Kerületi Városfejlesztő Zrt. kerül megbízásra a határozati javaslatban foglalt szerződés rendelkezései szerint. Fentiekre tekintettel a 94/2022.(III.31.) határozattól eltérően a Mentési Pont műszaki kialakításáért és az eszközök beszerzésért a társaságot – költségei fedezésére – egyszeri díjazásként a 3.880.000,- Ft + Áfa összeg helyett 1.530.000,- Ft + ÁFA összeg illeti meg. Az üzemeltetési feladatok elvégzéséért megillető üzemeltetési átalánydíj havi összege a Mentési Pontnak az Országos Mentőszolgálat részére történő átadásának napjától kezdve változatlanul 260.000,- Ft + ÁFA. Az üzemeltetési szerződés határozott időre, 12 hónapra kerül megkötésre, a hónap utolsó napjára, a Mentési Pontnak az Országos Mentőszolgálat részére történő átadásának napjától számítva.

A Mentési Pont kialakításával II. Kerületi Városfejlesztő Zrt.-nél felmerülő feladatok megváltozására, és ezzel összefüggésben a megbízási díj módosítására tekintettel a 94/2022.(III.31.) képviselő-testületi határozat mellékleteként elfogadott megállapodás helyett új megállapodás elfogadása szükséges. A II. Kerületi Városfejlesztő Zrt.-nek a Mentési Pont kialakításával összefüggésben felmerült díja 3.880.000,- Ft + ÁFA összegről 1.530.000,- Ft + ÁFA összegre csökken. Az üzemeltetési feladatokat változatlan díjazás mellett látja el a társaság.

A fentiek alapján kérem a tisztelt Képviselő-testületet a határozati javaslatok elfogadására.

**Határozati javaslat**

A Képviselő-testület úgy dönt, hogy a 94/2022.(III.31.) képviselő-testületi határozatot módosítja akként, hogy a Budapest Főváros II. Kerületi Önkormányzat 100%-os tulajdonában lévő II. Kerületi Városfejlesztő és Beruházás-szervező Zártközűen Működő Részvénytársaságot (székhelye: 1024 Budapest, Keleti Károly u. 15/A, Cg. 01-10-046405, képviseli: Harján Dávid vezérigazgató) megbízza a Mentési Pont műszaki kialakításához szükséges – jelen határozat mellékletét képező szerződésben meghatározott – koordinációs és eszközbeszerzési és a Mentési Pont célját szolgáló helyiségcsoport üzemeltetésével kapcsolatos feladatok ellátásával, valamint a jelen határozat mellékletét képező megállapodást elfogadja.

A Képviselő-testület felkéri a Polgármestert, hogy a szükséges intézkedéseket tegye meg, és egyben felhatalmazza, hogy a II. Kerületi Városfejlesztő Zrt-vel kötendő, a jelen határozati javaslat mellékletét képező megállapodást aláírja.

**Felelős**: Polgármester

**Határidő**: 2022. szeptember 30.

*(A határozati javaslat elfogadásához egyszerű többségű szavazati arány szükséges.)*

**Budapest, 2022. augusztus 24.**

**dr. Varga Előd Bendegúz**

 Alpolgármester

**Határozati javaslat melléklete**

MEGÁLLAPODÁS

amely létrejött egyrészről:

### a Budapest Főváros II. Kerületi Önkormányzat

székhely: 1024 Budapest Mechwart liget 1.

adószám: 15735650-2-41

képviseli: Őrsi Gergely Ferenc polgármester

mint Önkormányzat (a továbbiakban: **Önkormányzat**)

másrészről:

**a II. Kerületi Városfejlesztő és Beruházás-szervező Zártkörűen Működő Részvénytársaság**

székhely: 1024 Budapest, Keleti Károly u. 15/a.

cégjegyzékszám: 01-10-046405

adószám: 14821888-2-41

képviseli: Harján Dávid vezérigazgató

mint Városfejlesztő (a továbbiakban: **Városfejlesztő**)

- Önkormányzat és Városfejlesztő együttesen a továbbiakban: Szerződő felek - között az alulírott napon és helyen, az alábbiak szerint:

A Szerződő felek megállapítják, hogy a Budapest Főváros II. Kerületi Önkormányzat képviselő-testülete 80/2022.(II.24.) határozatában úgy döntött, hogy *„a Budapest Főváros II Kerületi Önkormányzat az Országos Mentőszolgálattal együttműködve a II. kerület, valamint a környező települések egészségügyi szolgáltatás színvonalának és a kórház előtti sürgősségi ellátás hatékonyságának növelése és annak érdekében, hogy biztosított legyen a gyors és szakszerű ellátás a II. kerületben – az Önkormányzat és az OMSZ által később egyeztetett helyszínen – Mentési Pontot hoz létre. A képviselő-testület felhatalmazza a Polgármestert, hogy az Országos Mentőszolgálattal a jelen határozat mellékletét képező megállapodást – a szükséges technikai jellegű kiegészítéseket követően – aláírja.*” A képviselő-testületi határozat alapján az Önkormányzat és az Országos Mentőszolgálat közötti együttműködési megállapodás 2022. június 27. napján megkötésre került. A továbbiakban: **Együttműködési Megállapodás,** azOrszágos Mentőszolgálat a továbbiakban: **OMSZ**).

A Szerződő felek megállapítják, hogy a Budapest II. kerület 15785/6 hrsz. alatt felvett, természetben 1025 Budapest, Felső Zöldmáli út 128-130. sz. alatti ingatlanon létesített irodaépület (a továbbiakban: **Irodaépület**) a Városfejlesztő telephelyét és központi ügyintézés helyét képezi a 458/2010. (IX.25.) és a 88/2014. (IV.29.) képviselő-testületi határozatok, valamint a képviselő-testületi határozatok alapján létrejött használati megállapodás alapján.

Az Önkormányzat az Együttműködési Megállapodásban megfogalmazott cél elérése érdekében a jelen megállapodást köti meg a Városfejlesztővel.

**1. Megbízási szerződés tárgya**

* 1. Az Önkormányzat – figyelemmel a Preambulumban foglaltakra is – megbízza a Városfejlesztőt az Irodaépületben létesítendő Mentési Pont kialakításához szükséges – jelen szerződésben meghatározott – koordinációs és eszközbeszerzési feladatok, valamint a Mentési Pont célját szolgáló helyiségcsoport üzemeltetési feladatainak ellátásával. A Városfejlesztő a megbízást a jelen szerződés 3. pontjában rögzített díjazás ellenében elvállalja.

**2. Felek jogai és kötelezettségei**

2.1. **A Mentési Pont műszaki kialakításával és a Mentési Pont átadásával kapcsolatos feladatok**

2.1.1. A Szerződő felek megállapodnak, hogy a Városfejlesztő és az Önkormányzat az Irodaépület földszintjén összesen cc. 96 m2 alapterületen az OMSZ-szel együttműködve – a meglévő helyiségek átalakításával és felújításával – nappali tartózkodó helyiségből, irodából, öltözőből, szociális helyiségből, valamint motorkerékpárok tárolására szolgáló helyiségből álló helyiségcsoportot alakítanak ki a Mentési Pont üzemeltetése céljából, és a helyiségcsoportot ellátják a szükséges berendezési tárgyakkal az alábbiak szerint.

2.1.2. Szerződő felek megállapodnak, hogy a Mentési Pont kialakításához szükséges átalakítási, felújítási munkálatok elvégzése iránt – Városfejlesztővel egyeztetett ütemezés szerint – az Önkormányzat intézkedik saját költségén. A Városfejlesztő pedig az OMSZ-szel egyeztetett specifikációknak megfelelően a helyiségcsoportot a Mentési Pont üzemeltetéséhez szükséges bútorzattal (asztal, székek, tároló-öltőző szekrények, ágyak stb.), valamint más felszerelési tárgyakkal látja el. A Szerződő felek rögzítik, hogy a Mentési Pontban folytatott feladat ellátásához szükséges informatikai eszközök és hálózat kiépítése nem képezi a jelen szerződés tárgyát, ezen berendezések kiépítése az OMSZ feladata és költsége, amelynek kiépítése céljából a Városfejlesztő együttműködik az OMSZ-szel és az Önkormányzattal.

2.1.3. A Szerződő felek rögzítik, hogy a mentési pont olyan, a mentőgépjármű (jelen esetben motorkerékpárok) és személyzete szolgálati idő alatti elhelyezését biztosító – mentőállomáshoz képest csökkentett funkciójú – ingatlan, illetve az ingatlanban erre a célra kialakított helységcsoport, mely alkalmas a riasztások közötti időszakban a riasztás fogadására, motorkerékpárok tárolására, a személyzet elhelyezésére (továbbiakban: **Mentési Pont**).

2.1.4. A Szerződő felek megállapodnak, hogy a Mentési Pont műszaki kialakítása során a Városfejlesztő egyeztet a műszaki kérdésekben az OMSZ-szel és szükség szerint tájékoztatást kérhet az OMSZ-től a Mentési Pont kialakításával összefüggő – szakmai kérdésekben, továbbá a Városfejlesztő biztosítja az OMSZ részére szakmai konzultációt, a helyszínbejárást. Az egyeztetések eredményéről Városfejlesztő az Önkormányzatot tájékoztatja.

2.1.5. Szerződő felek megállapodnak, hogy a hogy fentieknek megfelelően kialakításra kerülő Mentési Pont OMSZ részére történő átadásának-átvételének tervezett legkésőbbi időpontja **2022. szeptember 30. napja,** amely átadás-átvételi eljárás lefolytatására az Önkormányzat megbízza a Városfejlesztőt. A Városfejlesztő a Mentési Pontot, a felújítási-átalakítási munkák elvégzését követően – OMSZ-szel és az Önkormányzattal egyeztetett időpontban – átadás-átvételi jegyzőkönyv és annak részeként a Mentési Pontban elhelyezett berendezési és felszerelési tárgyakról készített leltár felvétele mellett adja át az OMSZ részére. A Városfejlesztő az átadás-átvétel megtörténtéről az Önkormányzatot értesíti.

**2.2. A Mentési Pont üzemeltetésével kapcsolatos feladatok**

2.2. A Városfejlesztő a Mentési Pont OMSZ részére történő átadás-átvételének napjától kezdődően a Mentési Pont használatával összefüggő – jelen megállapodásban – meghatározott üzemeltetési feladatokat látja el.

2.2.1. A Városfejlesztő a Mentési Pont üzemetetése keretében az alábbi közüzemi szolgáltatásokat biztosítja és üzemeltetési feladatokat látja el:

1. *Közüzemi szolgáltatások*:
	1. Elektromos áramszolgáltatás
	2. Gázszolgáltatás
	3. Víz- és csatornaszolgáltatás
2. *Üzemeltetési és egyéb szolgáltatások:*

1. Takarítás

2. Hulladékszállítás (kivéve veszélyes hulladék)

3. Irodaépület központi riasztó rendszerének karbantartása, távfelügyelete

4. Kazánkarbantartás

5. Napi üzemeltetés (általános napi karbantartás, hibaelhárítás)

6. Kertészeti szolgáltatás, külső takarítás

7 Hatósági előírásokkal kapcsolatos tevékenységek

8. Egyéb üzemeltetési feladatok

A szolgáltatások tartalmának általános meghatározása:

A/1. Elektromos áramszolgáltatás: A Mentési Pont helyiségeinek általános világításának, elektromos áramellátásának folyamatos biztosítása a területileg illetékes áramszolgáltató részéről.

A/2. Gázszolgáltatás: A Mentési Pont helyiségeinek fűtésének folyamatos biztosítása a területileg illetékes gázszolgáltató részéről.

A/3. Víz- csatornaszolgáltatás: A Mentési Pont szociális helyiségeinek vízellátásának és csatornaszolgáltatásának folyamatos biztosítása a területileg illetékes víz- és csatornaszolgáltató részéről.

B/1. Takarítás: A Mentési Pont helyiségeinek heti kétszeri takarítása, a szemetes edények ürítése, az irodákban a bútorok szabad felületeinek letörlése.

B/2. Hulladékszállítás: A Mentési Pont helyiségeiben keletkező kommunális, műanyag és papírhulladékok a válogatott típusok szerint történő folyamatos elszállíttatása. A veszélyes hulladék elszállításáról az OMSZ maga gondoskodik.

B/3. Riasztó rendszer karbantartása, távfelügyelete: Az Irodaépület vagyonvédelmének folyamatos biztosítása a kialakított riasztórendszerrel, távfelügyeleti szolgáltatással kombinálva. A Mentési Pontban elhelyezett eszközökhöz és berendezésekhez szükséges további esetleges vagyonvédelemi igények nem képezik a jelen szerződés tárgyát, ezen igények lefedése az OMSZ feladata és költsége.

B/4. Kazánkarbantartás: Az Irodaépület fűtési rendszerét ellátó gázkazánok folyamatos üzembiztosságának érdekében történő karbantartás.

B/5. Napi üzemeltetés (általános napi karbantartás, hibaelhárítás): A Mentési Pont rendeltetésszerű használata érdekében történő napi üzemeltetési és karbantartási munkák (pl.: zárjavítások, izzócserék, meglazult csavarok meghúzása, stb.), az előre nem látható hibák javítása (pl.: dugulás elhárítás), esetlegesen veszély és baleset-megelőzés vagy biztonsági okokból azonnali beavatkozást igénylő feladatok ellátása. Konyhai takarító-tisztítószerek, a vizesblokkok fogyóeszközei (WC papír, kéztörlők, folyékony szappan, stb.) biztosítása.

B/6. Kertészeti szolgáltatás, külső takarítás: Az Irodaépület közvetlen környezetének rendben tartása, az előkertben, oldalkertben és a hátsókertben található növényzet időszaki ápolása, zöldhulladék gyűjtése, fűnyírás, hó eltakarítás stb. Az Irodaépület megközelítésére szolgáló gyalogos járda, valamint térkő burkolatú parkoló terület tisztántartása.

B/7. Hatósági előírásokkal kapcsolatos tevékenységek: A helyiségcsoportban a hatósági előírások betartásához szükséges életvédelmi és biztonsági okokból szükségszerű időszakos tűzvédelmi szabványossági-, érintésvédelmi-, villámvédelmi-, poroltó- felülvizsgálatok elvégzése. Az Irodaépülethez tartozó kémények megfelelő állapotban tartása (hatósági ellenőriztetése, felülvizsgálata, javítás, stb.).

B/8. Egyéb üzemeltetési feladatok: A Városfejlesztő szükség szerint elvégezteti a rovartalanítást és gondoskodik arról, hogy az épület előtti oszlopokon a nemzeti és a kerületi zászlók kint legyenek, valamint az OMSZ által rendelkezésre bocsátott zászló (tábla) kihelyezése.

2.3. Városfejlesztő a jelen megállapodásban foglalt feladatai ellátása során jogosult harmadik személyeket, mint alvállalkozókat igénybe venni.

2.4. A Városfejlesztő köteles az Önkormányzatot minden olyan körülményről értesíteni, amely jelen szerződés teljesítését veszélyezteti, vagy gátolja.

2.5. Amennyiben a Városfejlesztőnek a teljesítéshez szükséges olyan információra van szüksége, amellyel nem rendelkezik, köteles az információ igényről az Önkormányzatot haladéktalanul értesíteni. 2.6. Az Önkormányzat vállalja, hogy a szerződésszerű teljesítéshez szükséges minden információt az ésszerű határidőn belül – késedelem nélkül – a Városfejlesztő rendelkezésére bocsát.

**3. Megbízási díj**

3.1. A Városfejlesztőt a jelen megállapodás 2.1. pontjában részletezett feladatainak elvégzéséért és az eszközök beszerzésért 1.530.000,- Ft + ÁFA, azaz egymillió-ötszázharmincezer forint plusz általános forgalmi adó megbízási díj illeti meg. Önkormányzat a Városfejlesztő által – az általános forgalmi adóról szóló 2007. évi CXXVII. törvény (ÁFA tv.), illetve a számvitelről szóló 2000. évi C. törvény rendelkezéseinek figyelembe vételével – a megbízási díjról kiállított számlát a benyújtástól számított 15 (tizenöt) naptári napon belül köteles megfizetni átutalással a Városfejlesztő **Raiffeisen** **Bank Zrt.-nél vezetett 12010271-01175298-00100006 számú bankszámlájára.**

3.2. A Városfejlesztőt a jelen megállapodás 2.2. pontjában foglalt üzemeltetési feladatok elvégzéséért – a Mentési Pontnak az OMSZ részére történő átadásának napjától kezdve, 260.000,- Ft + ÁFA / hó, azaz havonta kettőszázhatvanezer forint + általános forgalmi adó illeti meg üzemeltetési átalánydíj jogcímen*,* amelyet az Önkormányzat a tárgyhónapot követő hónap 15. napjáig köteles a jelen megállapodás 3.1. pontjában megadott bankszámlára történő átutalás útján megfizetni a Városfejlesztő által kiállított számla alapján. Törthónap esetén a Városfejlesztő az üzemeltetési átalánydíj időarányos összegére jogosult.

3.3. A megbízási díjról kiállított számla teljesítési időpontja a készre jelentés napja. Az üzemeltetési átalánydíjról kiállított számla teljesítési időpontja – az ÁFA tv. 58. § (1a) bekezdés b) pontja értelmében – az ellenérték megtérítésének esedékessége, de legfeljebb az elszámolással vagy fizetéssel érintett időszak utolsó napját követő hatvanadik nap.

3.4. A megbízási díj és az üzemeltetési átalánydíj a Városfejlesztőnek a jelen megállapodás teljesítésével felmerülő minden költségét fedezi, a Városfejlesztő nem jogosult a fent rögzített díjon felül költségtérítésre.

**4. A szerződés időtartama**

4.1. Jelen szerződés a Szerződő felek általi kölcsönös aláírás napján lép hatályba.

4.2. Felek megállapodnak, hogy a megállapodás 2.2. pontja szerinti üzemeltetési feladatok tekintetében a megbízás ***határozott időre*** jön létre***,*** az aMentési Pont OMSZ részére történő átadás-átvételének napjától számított ***12. (tizenkettedik) hónap utolsó napjáig tart.***

4.3. A Szerződő felek megállapodnak, hogy a jelen megállapodás 4.2. pontja szerinti határozott idő lejártát követő időszak vonatkozásában a jelen megállapodás időbeli hatályát, valamint a felmerülő költségekre figyelemmel, a Városfejlesztőt megillető díjat újra tárgyalják, amennyiben a Mentési Pont a határozott idő lejártát követően változatlanul az Irodaépületben üzemel.

* 1. A jelen megállapodást jogosult az Önkormányzat legalább 60 napos határidővel, a hónap utolsó napjára írásban felmondani, amennyiben az Együttműködési Megállapodás bármely okból megszűnik, vagy megszüntetésre kerül és ennek következtében az Irodaépületben a Mentési Pont is megszűnik. A jelen megállapodás megszűnése esetén a Szerződő felek egymással elszámolnak.

**5. Nyilatkozattétel, kapcsolattartás**

5.1. Jelen szerződés 3.1. és 3.2. pontjában foglalt számla esetében az Önkormányzat által a teljesítés igazolására és kapcsolattartásra kijelölt személy:

Név: dr. Varga Előd Bendegúz alpolgármester

Értesítési cím: 1024 Budapest, Mechwart liget 1.

Telefon: +36-1-346-5413

Email: varga.elod.bendeguz@masodikkerulet.hu

5.2. Jelen szerződés teljesítésével kapcsolatban a Városfejlesztő által a kapcsolattartásra kijelölt személy:

Név: Harján Dávid vezérigazgató

Értesítési cím: 1025 Budapest, Felső Zöldmáli út 128-130.

Telefon: +36-1-599-9060

Email: harjan.david@vf2.hu

**6. Vegyes rendelkezések**

* 1. A Szerződő felek a jelen szerződés teljesítése során kötelesek kölcsönösen együttműködni, a szerződés változtatását igénylő körülményről kötelesek haladéktalanul tájékoztatni egymást.
	2. Azon esetben, ha a jelen szerződés bármely rendelkezése érvénytelen lenne, az nem érinti az egész szerződés érvényességét, kivéve, ha a Szerződő felek a jelen megállapodást az érvénytelen rész nélkül nem kötötték volna meg.
	3. A Szerződő felek rögzítik, hogy a jelen megállapodás időtartama alatt, valamint azt követően is, kölcsönösen betartják a hatályos magyar és európai uniós adatvédelmi szabályokat, ideértve különösen, de nem kizárólagosan az Infotv., valamint a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló Európai Parlament és a Tanács (EU) 2016/679. számú rendelet (továbbiakban: GDPR) rendelkezéseit.

A Szerződő felek rögzítik továbbá, hogy a jelen megállapodás együttműködés során személyes adatokat csak és kizárólag a jelen Szerződés teljesítéséhez szükséges mértékben kezelnek a másik fél munkavállalóiról, közreműködőiről, illetve teljesítési segédjeiről. Ezeket az adatokat bizalmasan kezelik, és csak azon munkavállalóik, közreműködőik, illetve teljesítési segédjeik részére biztosítanak ezekhez hozzáférést, akik részére ez indokolt és szükséges. Harmadik felek részére egyebekben ezeket az adatokat az Infotv. és a GDPR keretei között teszik hozzáférhetővé. A Szerződő felek egybehangzóan vállalják, hogy megtesznek minden olyan szükséges lépést, ideértve a megfelelő hozzájáruló nyilatkozatok beszerzését is, amely a személyes adatok jogszerű kezelése érdekében szükséges lehet. A Szerződő felek egybehangzóan rögzítik, hogy a GDPR 5. cikk (1) bekezdés b) pontja továbbá a GDPR 6. cikk (1) bekezdés a), c) és e) alpontja alapján kifejezetten jogszerűnek tekintik mindazon személyes adataiknak a másik fél általi kezelését, amely célból és mértékben ez az adatkezelés a jelen megállapodás teljesítéséhez a másik félnek szükséges.

* 1. A jelen szerződésben nem vagy nem kellő részletességgel szabályozott kérdések tekintetében a Szerződő felek a Polgári Törvénykönyvről szóló 2013. évi V. törvény és a magyar jog egyéb rendelkezéseit tekintik irányadónak.

A Szerződő felek a jelen, 5 számozott oldalból álló megállapodást elolvasták, megértették, majd mint akaratukkal mindenben megegyezőt, jóváhagyólag írták alá. A szerződés 4 darab eredeti, egymással teljes egészében megegyező példányban készült, amelyekből 2 darab az Önkormányzatnál, 2 darab pedig a Városfejlesztőnél marad.

Budapest II. kerület, 2022. augusztus ….

|  |  |
| --- | --- |
| ………………………………………. | ………………………………………. |
| **Budapest Főváros II. Kerületi Önkormányzat**Képviseli: Őrsi Gergely Ferenc polgármesterÖnkormányzat | II. Kerületi Városfejlesztő Zrt.Képviseli: Harján Dávid vezérigazgatóVárosfejlesztő |